als_Latn dik_Latn sag_Latn
E vërteta për verën e Suharekës
Në objektin e shkatërruar të Bodrumit të Verës në Suharekë, rreth 30 ish-punëtorë të kësaj ndërmarrjeje sot kanë protestuar me kërkesën që 236 punëtorët të kthehen në vendin e tyre të punës dhe bodrumi të jetë funksional.
Politiko
E Martë, 17 Qershor 2014 | 16:46
0 Komente.
Deri te këto kërkesa u arrit pasi që në vitin 2006 kjo ndërmarrje u privatizua me spinof speciale, ku duhet të investoheshin 8 milionë e 600 mijë euro dhe të punoheshin 350 punëtorë. Sipas ish-punëtorëve, kompania fituese QMI Fondinell, përveç se nuk investoi e punësoi, ajo ka shkatërruar objektin me vlerë 40 milionë euro.
Madje, ish punëtorët në kohën e privatizimit të kësaj ndërmarrjeje ofruan 4 milionë e 165 mijë euro, vetëm për të mos hequr dorë nga puna e tyre dhe fabrika të jetë funksionale e mos të shkatërrohet. Sipas tyre, vetëm për 15 mijë euro, ata dolën të dytët.
Ndërsa, për kompaninë fituese, ish punëtorët thonë se është inekzistente, dhe se me këtë privatizim nuk u bë asgjë tjetër përveç kontrabandimit – një herë në Itali, duke vazhduar në Agjencinë Kosovare të Mirëbesimit, e më pas në Agjencinë Kosovare të Privatizimit.
Ata thonë se në 42 institucione, ndër to edhe në Strasburg, Gjermani e Amerikë, kanë dërguar mbi 3 mijë faqe shkresë, por asnjëherë nuk kanë marrë asnjë përgjigje. Tash vlerësojnë se ka ardhur momenti që të mbajnë debat publik me prokuroninë speciale, EULEX-in dhe AKP-në.
Malush Sopa, kryetar i sindikatës së Bodrumit të Vjetër në Suharekë, tha se ata presin t`iu kthehen pronat e tyre.
Sipas tij, përveç shkatërrimit të objektit, janë shkatërruar edhe 650 hektarë vreshta.
“Presim vendimin që neve të na kthehet prona prej institucioneve, sepse kjo është pronë e jona. Ne jemi edhe ofertues, për 15 mijë euro na është marrë tenderi, që në këtë gjendje nuk e kishim bërë, çdo gjë është e paligjshme.. Punëtorë jemi 230. Kanë qenë edhe të moshuar, disa kanë vdekur, e disa janë edhe sëmurë, në gjendje të keqe, por nëse punëtori ka fëmijën e vet, e kthejmë fëmijën e tij. Esenca jonë është të kthehemi në ndërmarrje…. Ne nuk po luftojmë të marrim, ne po luftojmë ta shpëtojmë ndërmarrjen. Esenca dhe qëllimi i gjithë këtyre punëtorëve është që të shpëtojë ndërmarrja. Kjo është pronë kombëtare e jo e veç e punëtorëve të saj. Këtu janë 1170 hektarë që janë privatizuar kanë qenë 650 hektarë veshtë në prodhim”.
“Uzurpues”,”kontrabandues” e “falsifikues” i quan pronarët e tanishëm ish drejtori i prodhimit të këtij bodrumi, Fazli Morina.
Ai thotë se i vetmi pronar legjitim i kësaj ndërmarrjeje janë punëtorët e këtij bodrumi dhe se padia e tyr në instancat më të larta të vendit ka qenë për mashtrim, krim ekonomik dhe krim të organizuar.
“Pasi kemi dalë ne, ata na kanë shpallë të dytët, por me këtë rrënim që e ka bërë ky, ne kemi të drejtë se edhe të dytë, sepse ata kanë manipuluar e kontrabanduar në Itali. Tani jemi këmbëngulës në qëndrimet tona. Rreth 3000 faqe janë në institucionet vendore e ndërkombëtare. Kemi pasë hetime, kemi pasë zhvillime, kemi pasë takime. Gjykatat kanë sjellë vendime antiligjore ndaj institucioneve të NBI-së Suharekës. Arsyeja është se ju kemi bërë me dije institucioneve vendore e ndërkombëtare, rrafsh që shtatë vite se prona është e jona, ne jemi blerës legjitim. Por ata gjithmonë na kanë penguar. Këtë radhë e kemi shfrytëzuar momentin, ia kemi bërë me dije gjithë opinionit – jo vetëm kosovar por edhe botëror. Neve na kanë thyer kulturën. Një popull që merret me prodhimin e verës ka kulturë të lartë në Europë. Ne para 40 viteve kemi qenë në Europë. Këta e kanë humbë kulturën e këtij popullit, e kanë shkatërruar grupet mafioze që qëndrojnë pas kësaj”.
E nëse nuk ndërmerret ndonjë gjë,Qazim Kabashi, ish punëtor i këtij bodrumi, thotë se do të vazhdojnë me kërkesa e protesta siç kanë bërë që 7 vjet.
Ai thotë se as armiku nuk do të bënte këtë se çfarë kanë bërë institucionet dhe kompania fituese.
“Jam punëtor prej vitit 1965, dhe këto çka i kanë bërë këta kriminelë – t’i quaj lirisht – i kanë shkatërruar me themel. Edhe sezonalë kemi qenë përmbi 1000 punëtorë, por për kohë të sezonit ka pasur 3-4 mijë punëtorë që kanë punuar dhe kanë mbajtur familje. Sot kemi mbetur në rrugë të gjithë, ndihmë nuk kemi prej askujt”.
Ish-drejtori i përgjithshëm i kësaj ndërmarrjeje, Sedat Kuçi, tregon për kapacitetet që ka pasur ky budrum. Sipas tij, 20 milionë kilogramë rrush janë prodhuar brenda një viti, ndërsa kapacitetet deponuese kanë qenë 15 milionë litra verë. Ky bodrum ishte i dyti në rajon, pas atij të Rahovecit. Në vitin 2006 u fitua vendi i parë për cilësinë e verës.
Kuqi tha se në momentin kur këta punëtorë u larguan nga puna, u larguan edhe 2 cisterna nga Gjermania, me të cilët ata kishin bashkëpunim shumëvjeçar.
Të gjithë punëtorët e këtij bodrumi janë të vendosur se deri sa të vjen drejtësia, kërkesat nuk do t`i ndalin. Sipas tyre, gjykata ka marrë vendime të jashtëligjshme, pa prezencën e tyre dhe me ndihmën e grupeve kriminale.
Nuk do të ndalen deri sa ta rimëkëmbin ndërmarrjen ku ata kanë punuar për dyzet vite.
Në vitin 2011, të njëjtit punëtorë qëndruan pothuajse 10 muaj në grevë para kësaj ndërmarrjeje,vetëm që kërkesat e tyre të plotësohen. Por, pa asnjë rezultat në favor të tyre.
Bodrum i Verës ishte në kuadër të NBI Suhareka, që kishte edhe 6 njësi tjera: Biraçi,Topliçani që merrej me vreshtari, Shiroka, Sopia dhe Gjinovci.
Të gjitha u shkatërruan pas privatizimit.
als_Latn als_Latn slv_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn als_Latn